|  |
| --- |
| PATVIRTINTA |
| Klaipėdos miesto savivaldybės |
| tarybos 2014 m. gruodžio 18 d. |
| sprendimu Nr. T2-336 |

**KLAIPĖDOS MIESTO SAVIVALDYBĖS**

**2015–2017 METŲ STRATEGINIS VEIKLOS PLANAS**

**VEIKLOS KONTEKSTAS**

Klaipėdos miesto savivaldybės, kaip institucijos, misija – teikti miesto bendruomenei kokybiškas paslaugas, atitinkančias suinteresuotų šalių išreikštus poreikius bei lūkesčius.

Klaipėdos miesto savivaldybės 2015–2017 m. strateginis veiklos planas parengtas remiantis Klaipėdos miesto savivaldybės 2013–2020 metų strateginiu plėtros planu, patvirtintu Klaipėdos miesto savivaldybės tarybos 2013 m. balandžio 26 d. sprendimu Nr. T2-79. Taip pat vadovautasi kitais strateginio planavimo dokumentais, tarp kurių svarbu paminėti Klaipėdos miesto savivaldybės tarybos 2011 m. lapkričio 24 d. sprendimu Nr. T2-350 patvirtintus Klaipėdos miesto savivaldybės 2012–2015 metų veiklos prioritetus, kuriais remiantis buvo formuojama savivaldybės veiklos strategija ir finansavimo paskirstymas programoms.

**Veiklos prioritetai 2015–2017 metais**

**1. Skaidrus ir efektyvus valdymas:**

**1.1. Savivaldybės institucijų, įstaigų ir įmonių veiklos efektyvumo, atsakomybės, atskaitingumo ir viešumo didinimas.**

Lietuvos laisvosios rinkos institutas 2013 m., jau kelintus metus iš eilės, Klaipėdos miesto savivaldybę išrinko kaip geriausiai valdomą ir patraukliausią investuotojams savivaldybę[[1]](#footnote-1). Vidaus reikalų ministerijos atliktame Savivaldybių veiklos tyrime Klaipėdos miesto savivaldybė įvardyta kaip savivaldybė, kurios valdymo išlaidos vienam gyventojui yra mažiausios[[2]](#footnote-2).

Siekiant išlaikyti efektyviai dirbančios savivaldybės statusą, 2015–2017 m. bus tęsiami pradėti veiklos valdymo tobulinimo darbai.

Dėmesys bus sutelktas į informacinių technologijų taikymą teikiant administracines ir viešąsias paslaugas. 2015–2017 m. Klaipėdos miesto bendrojo lavinimo mokyklose planuojama įdiegti elektroninį mokinio pažymėjimą. Bus tęsiamas savivaldybės teikiamų administracinių paslaugų perkėlimas į elektroninę erdvę (2013 m. iš teikiamų 235 tokių paslaugų 64 buvo teikiamos 3 elektroninių paslaugų brandos lygiu, 2014 m. – 90, planuojama ilgainiui į elektroninę erdvę perkelti visas paslaugas ir siekti jų teikimo aukščiausiu – 4 brandos lygiu). 2015 m., įgyvendinant ES lėšomis iš dalies finansuojamą projektą, numatoma įrengti 3lauko skaitmeninius e. kioskus ir 1 ekraną: piliavietės teritorijoje, prie Kultūros fabriko, prie Pilies tilto. E. kioskuose miesto gyventojams ir turistams bus pateikiama naudinga informacija, pvz., lankytini objektai, kultūros renginiai, įgyvendinami investiciniai projektai mieste, tikslinėje teritorijoje, praktinė informacija apie viešąjį transportą ir viešąsias paslaugas Klaipėdos mieste.

Siekiant patobulinti savivaldybės vidinės veiklos valdymo procesus, įgyvendinamas ES iš dalies finansuojamas tęstinis projektas *„Klaipėdos miesto savivaldybės administracijos darbo organizavimo gerinimas tobulinant organizacinę struktūrą, finansinių išteklių ir veiklos valdymo procesus“.* Vykdant šį projektą 2013 m. buvo įdiegta veiklos ir finansų valdymo bei apskaitos informacinė sistema, o2015 m. numatoma sukurti investicinių projektų valdymo modulį, kuris leis efektyviau vykdyti savivaldybės įgyvendinamų investicinių projektų stebėseną ir kontrolę.

Bus tęsiama iniciatyva taikyti strateginio planavimo principus savivaldybės kontroliuojamų įmonių ir įstaigų valdyme. Vadovaujantis Klaipėdos miesto savivaldybės tarybos 2011 m. lapkričio 24 d. sprendimu Nr. T2-373 patvirtintomis Savivaldybės įmonių, viešųjų įstaigų, akcinių ir uždarųjų akcinių bendrovių, kurių dalyvė yra Klaipėdos miesto savivaldybė, strateginių veiklos planų rengimo rekomendacijomis, trejų metų strateginius veiklos planus rengia visos savivaldybės kontroliuojamos akcinės, uždarosios akcinės bendrovės, savivaldybės įmonės, viešosios įstaigos. Savivaldybė ėmėsi šios iniciatyvos tam, kad galėtų efektyviai pamatuoti kiekvienos įmonės veiklos rezultatus, o įmonių vadovai aiškiai žinotų, kokias užduotis jiems formuluoja Savivaldybės administracijos direktorius bei įmonių ir įstaigų valdymo organai. Siekiama, kad įmonės ir įstaigos formuluotų aiškius tikslus, uždavinius, rodiklius, numatytų veiksmus trejiems metams bei pagrįstų planuojamas investicijas. Reikalaujama, kad įmonių ir įstaigų planai būtų kompleksiški, kad tikslai atitiktų ilgalaikius savivaldybės strateginio planavimo dokumentus, būtų orientuoti į racionalų išteklių naudojimą, klientų aptarnavimo tobulinimą, naujų technologijų diegimą. Įmonių ir įstaigų parengtus strateginius veiklos planus vertina Savivaldybės administracijos direktoriaus įsakymu sudaryta darbo grupė, kuri kasmet pateikia rekomendacijas dėl įmonių ir įstaigų veiklos tobulinimo.

**1.2. Savivaldybės teikiamų paslaugų įvairovės, prieinamumo, kokybės ir ekonomiškumo pusiausvyros užtikrinimas.**

Savivaldybės, vadovaudamosi Lietuvos Respublikos vietos savivaldos, Lietuvos Respublikos viešojo administravimo ir kitais įstatymais, teikia administracines ir viešąsias paslaugas. Administracinės paslaugos apima leidimų, licencijų ar dokumentų, kuriais patvirtinamas tam tikras juridinis faktas, išdavimą, asmenų deklaracijų priėmimą ir tvarkymą, asmenų konsultavimą viešojo administravimo subjekto kompetencijos klausimais ir pan. Administracines paslaugas daugiausia teikia savivaldybių administracijos. Viešąsias paslaugas teikia savivaldybių įsteigti paslaugų teikėjai arba per viešus konkursus pasirenkami juridiniai ar fiziniai asmenys. Savivaldybių teikiamų viešųjų paslaugų spektras yra labai platus – organizuojamas viešųjų paslaugų teikimas gyventojams švietimo, kultūros, sporto, sveikatos, švietimo, socialinėje, komunalinio ūkio ir kitose šalies įstatymų bei kitų teisės aktų priskirtose srityse.

2015–2017 m. planuojama plėsti socialinių ir sveikatos priežiūros paslaugų įvairovę. 2015 m. pradžioje bus pabaigta pastato Kretingos g. 44 rekonstrukcija, šiame pastate duris atvers Senyvo amžiaus asmenų dienos socialinės globos centras bei Suaugusių asmenų su psichine negalia dienos socialinės globos centras. Nuo 2015 m. bus pradėta teikti benamių asmenų, piktnaudžiaujančių alkoholiu ir psichotropinėmis medžiagomis, laikino apgyvendinamo, esant krizinei situacijai, paslauga. 2015–2017 m. planuojama įsteigti grupinio savarankiško gyvenimo namus, kuriuose paslaugos būtų teikiamos socialinės rizikos asmenims. BĮ Klaipėdos sutrikusio vystymosi kūdikių namuose planuojama pradėti teikti „atokvėpio“ paslaugas šeimoms, auginančioms vaiką su negalia, bei paslaugos likusiai be tėvų globos nepilnametei mamai su vaiku. „Medeinės“ mokykloje specialiųjų poreikių mokiniams bus pradėtos teikti reabilitacinės paslaugos.

Siekiant aukštesnės paslaugų kokybės Klaipėdos paplūdimiuose ir norint gauti Mėlynosios vėliavos statusą, bus atnaujinama paplūdimių infrastruktūra – įrengiami dušai, atnaujinami informaciniai stendai, gerinama paplūdimių valymo kokybė.

Siekiant optimizuoti teikiamas paslaugas ir užtikrinti jų aukštesnę kokybę, 2014 m. atlikta Viešosios bibliotekos tinklo ir bendruomenės centrų modernizavimo galimybių studija, kurios išvadomis remiantis ateityje bus pertvarkomas bibliotekų tinklas.

**1.3. Miesto urbanistinio planavimo tobulinimas.**

2015–2017 metais numatoma parengti svarbiausią savivaldybės teritorijų planavimo dokumentą – Savivaldybės bendrąjį planą. Siekiant parengti minėtą dokumentą kokybiškai, būtina gerai išanalizuoti pokyčius (nuo 2007 m., kai buvo patvirtintas šiuo metu galiojantis bendrasis planas) miesto urbanistinėje, socialinėje, infrastruktūros ir kitose srityse, todėl bus rengiami papildomi dokumentai – Miesto susisiekimo plėtros galimybių studija ir darnaus judumo planas su ekologiškų viešojo transporto rūšių planu, Miesto vystymo zonų prioritetų nustatymo schema.

**1.4. Bendruomenių vaidmens ir partnerystės su valstybinėmis institucijomis ir kitomis struktūromis stiprinimas.**

Klaipėdos mieste bendruomenė į viešųjų reikalų tvarkymą įtraukiama keliais būdais:

1)  išrinkti bendruomenės atstovai – seniūnaičiai, atstovaujantys miesto gyvenamiesiems rajonams;

2) prie savivaldybės tarybos yra įsteigtos visuomeninės tarybos, turinčios patariamąjį balsą savivaldybės institucijų priimamais sprendimais;

3) gyventojai gali savo nuomonę išsakyti gyventojų tribūnoje prieš kiekvieną eilinį savivaldybės tarybos posėdį.

Siekiant įgyvendinti Strateginiame plėtros plane užsibrėžtą siekiamybę skirti patalpas bendruomenių poreikiams, 2015 m. planuojama suremontuoti patalpas pastate Debreceno g. 58 (buvusioje Andrejaus Rubliovo pagrindinėje mokykloje) ir skirti jas bendruomenių poreikiams, visų pirma – senjorų užimtumui. 2015–2017 m., pasinaudojant ES finansine parama, numatoma renovuoti Klaipėdos miesto savivaldybės viešosios bibliotekos filialo „Kauno atžalynas“ patalpas ir jose įrengti erdvę bendruomenių susitikimams ir kitoms reikmėms.

Bendradarbiaujant su seniūnaičiais, 2015 m. laikotarpiu planuojama tęsti Socialinės apsaugos ir darbo ministerijos finansuojamos vietos bendruomenių savivaldos programos įgyvendinimą. 2012, 2013, 2014 m. savivaldybė iš šios programos gavo po 145 tūkst. Eur bendruomenėms stiprinti skirtų projektų finansavimui, didžioji dalis projektų buvo skirti bendruomeninei infrastruktūrai gerinti, vaikų aikštelėms įrengti ir kt. veiklai.

Numatoma toliau bendradarbiauti su VĮ Klaipėdos valstybinio jūrų uosto direkcija, Klaipėdos rajono savivaldybe, Lietuvos automobilių kelių direkcija bei kitomis institucijomis vystant miestui svarbius infrastruktūros ir socialinius projektus.

**2. Sveika, tvarkinga ir saugi aplinka kiekvienam miestiečiui:**

**2.1. Apleistų miesto dalių regeneravimas sutvarkant esamas ir įrengiant naujas viešąsias erdves, parkus, rekreacines zonas.**

Klaipėdos miesto bendrojo plano stebėsenos ataskaitoje[[3]](#footnote-3) teigiama, kad pastebima akivaizdi stipresnio, geriau išsilavinusio ir geresnes pajamas gaunančio socialinio sluoksnio gyventojų migracija į Klaipėdos miesto ir periferinės zonos (esančios Klaipėdos rajono teritorijoje) šiaurinę dalį. Ataskaitoje pažymima, kad norint išvengti neigimų pasekmių ateityje yra būtina imtis socialinės atskirties mažinimo priemonių – vystyti centrinės ir pietinės miesto dalies infrastruktūrą, pritraukiant ten privačias investicijas bei aukštesnes pajamas turinčius gyventojus.

Siekiant regeneruoti miesto centrinę ir pietinę dalis, planuojama dirbti keliomis kryptimis:

1) Bus įgyvendinami ES lėšomis finansuojami projektai. 2014–2020 m. ES finansinės paramos panaudojimo laikotarpiu Klaipėda, kaip ir kiti didieji Lietuvos miestai, įgyvendins integruotos teritorijos vystymo programą. Klaipėdoje tiksline pasirinkta teritorija tarp Taikos pr., Galinio Pylimo g., Aukštosios g., Turgaus g., Tiltų g., Danės g., Mokyklos g., Šilutės pl., Kauno g., Dubysos g. Ši erdvė apima centrinę ir arčiau centro esančią pietinę miesto dalis. Tikslinėje teritorijoje planuojama įgyvendinti projektus, kurie turėtų didinti patrauklumą verslui ir gyventojams: pastatyti naują FINA standartus atitinkantį 50 m. plaukimo baseiną, įrengti naują tiltą per Danės upę ir nutiesti Bastionų g., sutvarkyti Danės upės krantines nuo Biržos tilto iki Mokyklos g. tilto, rekonstruoti futbolo sporto mokyklos pastatus Paryžiaus Komunos g. 16A į modernų sporto centrą, regeneruoti viešąsias erdves (Atgimimo aikštę, aikštę prie buvusio „Vaidilos“ kino teatro ir t. t.) ir gyvenamųjų namų kiemus ir kt.

2) Bus atnaujinamos viešosios erdvės iš savivaldybės biudžeto lėšų ir kitų finansavimo šaltinių, kuriais disponuoja savivalda. 2015–2016 m. planuojama sutvarkyti Debreceno gyvenamojo kvartalo centrinę aikštę (2014 m. parengtas aikštės sutvarkymo projektas), 2017 m. – Pempininkų gyvenamojo kvartalo centrinę aikštę.

3) Bus ieškoma galimybių įgyvendinti anksčiau parengtus techninius parkų įrengimo pietinėje miesto dalyje projektus – Sąjūdžio parko tolimesnės plėtros bei naujo parko prie Smeltalės upelio įkūrimo.

**2.2. Aplinkos taršos stebėsena ir mažinimas.**

Nuo 2005 m. yra vykdomas Klaipėdos miesto savivaldybės aplinkos monitoringas. Pagal 2012 m. Klaipėdos miesto savivaldybės tarybos patvirtintą 2012–2016 m. Klaipėdos miesto savivaldybės aplinkos monitoringo programą toliau bus tęsiami triukšmo matavimai 40 taškų, oro taršos tyrimai 23 taškuose, hidrologiniai, hidrogeocheminiai ir hidrobiologiniai tyrimai 10 paviršinio vandens telkinių, dirvožemio, biologinės įvairovės ir maudyklų tyrimai.

Klaipėdos mieste oro kokybė bus vertinama pagal oro taršos tyrimų duomenis stacionariose aplinkos oro kokybės matavimo stotyse, esančiose Bangų g. 7 ir Baltijos pr. 1. 2013 m. oro kokybės matavimo stotyse užfiksuoti duomenys rodė, kad per metus buvo atitinkamai 25 ir 35 dienų, kai buvo viršijamos ribinės teršalų (KD10) vertės (maksimalus leistinas skaičius – 35 dienos). Didžiausia oro tarša Klaipėdos mieste yra ne iš stacionarių šaltinių, o iš autotransporto priemonių. Dėl to siekiama, kad kuo daugiau miesto ir priemiesčių gyventojų naudotųsi viešuoju transportu – investuojama į paslaugų kokybę, tobulinama e. bilieto sistema, atnaujinamas autobusų parkas, bendradarbiaujant su kitomis savivaldybėmis, integruojami maršrutai ir t. t. 2015 m. šiaurinėje miesto dalyje bus toliau plėtojama principu „Palik automobilį ir važiuok viešuoju transportu“ (angl. „PARK&RIDE“) veikianti sistema. 2014 m. įrengta automobilių laikymo aikštelė, kurioje iš užmiesčio ar priemiesčių individualiais automobiliais atvykstantys žmonės gali palikti savo transporto priemones ir toliau važiuoti miesto transportu, 2015–2016 m. bus kuriama kita infrastruktūra: keleivių laukimo paviljonas, įrengti elektromobilių greito įkrovimo įrenginiai.

Aplinkos kokybei didelės įtakos turi želdynai. Dėl to siekiama išsaugoti parkų ir skverų tinklą, prižiūrėti esamus, formuoti naujus želdynus, suteikti želdynams juridinį statusą (t. y. parengti žemės sklypų ribų planus, įregistruoti Nekilnojamojo turto kadastre). Klaipėdoje 1 gyventojui tenka apie 10,5 m² (neįskaičiuojant Smiltynės ir Girulių miškų) rekreacinės paskirties želdynų, o vadovaujantis Aplinkos ministerijos nustatytomis normomis turėtų būti 25 m². Želdynai Klaipėdos mieste pasiskirstę netolygiai – didžiausias susitelkimas yra šiaurinėje miesto dalyje, o pietinėje miesto dalyje želdynų trūksta.

Atliekų tvarkymo srityje bus tęsiamas požeminių ir pusiau požeminių konteinerių įrengimas gyvenamųjų daugiabučių namų kiemuose.

**2.3. Energijos taupymas.**

Siekiant taupyti energiją, 2015 m. bus vykdomi pasirengimo savivaldybės biudžetinių įstaigų pastatų renovacijai darbai – rengiami pastatų, kurie bus renovuojami iki 2020 m., energetinio audito dokumentai, techniniai projektai.

Rinkoje augant iškastinio kuro kainoms, brangsta elektros energija. Miestas kasmet išleidžia apie 3 mln. Lt įsigydamas elektros energiją gatvių ir viešųjų erdvių apšvietimui ir ši suma turi tendenciją augti. 2014 m. duomenimis, vienas šviestuvas vidutiniškai sunaudoja 559 KWh per metus. Siekiant sumažinti energijos suvartojimą, numatoma atlikti analizę ir investuoti į gatvių apšvietimo reguliatorius – UAB „Gatvių apšvietimas“ skaičiavimais, investicija į reguliatorius atsipirktų maždaug per 4–5 metus.

Miesto energetikos ūkyje siekiama didinti atsinaujinančio kuro dalį centrinio šildymo sistemoje (šiuo metu ji sudaro apie 50 proc.): numatoma rekonstruoti AB „Klaipėdos energija“ Klaipėdos rajoninę katilinę, įrengiant naują biokuro katilą su kondensaciniu ekonomaizeriu. Siekdama sumažinti šilumos nuostolius, AB „Klaipėdos energija“ numato kasmet rekonstruoti ne mažiau kaip po 5 km termofikacinių šilumos tiekimo tinklų, panaudodama poliuretano izoliacija izoliuotus vamzdynus.

**2.4. Daugiabučių namų ir jų aplinkos tvarkymo skatinimas.**

2014–2020 metų ES finansinės paramos panaudojimo laikotarpiu valstybės institucijos numato suaktyvinti daugiabučių namų renovacijos procesus. Ši problema labai aktuali Klaipėdos miesto savivaldybei, kadangi didžioji dauguma miesto daugiabučių namų yra pastatyti iki 1991 m. ir yra energetiškai neefektyvūs.Savivaldybės vaidmuo daugiabučių namų renovacijos procese nėra tiesioginis, tačiau numatoma vykdyti informacijos apie daugiabučių namų renovavimo galimybes sklaidą, skatinti gyventojus renovuoti būstą.

2015–2020 m. vykdant tikslinės teritorijos, t. y. kvartalo tarp Taikos pr., Galinio Pylimo g., Aukštosios g., Turgaus g., Tiltų g., Danės g., Mokyklos g., Šilutės pl. ir Kauno g., regeneravimo darbus, bus tvarkomi daugiabučių namų kiemai, poilsio infrastruktūra, želdiniai. Pirmiau ketinama tvarkyti renovuotų ar renovuojamų daugiabučių namų kiemus.

Klaipėdos miesto savivaldybė siekia didinti gyventojų atsakomybę už viešųjų erdvių tvarkymą – daugiabučių namų butų savininkams siūloma tapti ir sklypo prie daugiabučio namo bendraturčiais. Įsiteisinę sklypą prie namo gyventojai įgaus teisę patys tvarkyti kiemą, įrengti papildomas automobilių stovėjimo, vaikų žaidimo aikšteles, ramaus poilsio ar sporto zonas. Atsiras prievolė patiems valyti kiemą, tačiau kartu atsiras galimybė pastatyti užkardą prie įvažiavimo į kiemą, siekiant išvengti svetimų automobilių statymo jų kieme.

**2.5. Viešosios tvarkos ir saugumo užtikrinimas.**

Siekiant užtikrinti viešąją tvarką ir saugumą, pastaraisiais metais buvo stiprinimas Savivaldybės administracijos Viešosios tvarkos skyrius, kuris kontroliuoja, kaip fiziniai ir juridiniai asmenys laikosi valstybės ir savivaldybės teisės aktais patvirtintų tvarkų ir taisyklių. Tai davė teigiamų rezultatų – pagerėjo rinkliavos už automobilių statymą surenkamumas, mieste sumažėjo nelegalios reklamos.

2015–2016 m. bus toliau palaikoma integruoto stebėjimo sistema viešose vietose. Stebėjimo kameromis kasmet užfiksuojama nuo 1400 iki 3000 viešosios tvarkos ir kitų pažeidimų. 2014 m. įrengtos 6 papildomos kameros (piliavietės ir Vasaros estrados teritorijose). Iš viso įvairiose miesto vietose eksploatuojamos 65 kameros, kuriomis visą parą filmuojamos nesaugios miesto dalys, turistų ir miesto gyventojų gausiai lankomų vietų vaizdas perduodamas į stebėjimo punktą, veikiantį Vyriausiojo policijos komisariato patalpose. Atsižvelgus į Vyriausiojo policijos komisariato siūlymus, 2015 metais planuojama perkelti keletą kamerų į vietas, kurios yra nepakankamai saugios ir jas reikėtų stebėti (pietinėje bei centrinėje miesto dalyse).

2014 m. Klaipėdos mieste veikė trys greičio matavimo prietaisai, kuriais iki 2014 metų rugsėjo mėn. užfiksuoti 1349 leistino greičio viršijimo atvejai (per 2013 m. – 1281, per 2012 m. – 3286 leistino greičio viršijimo atvejai). Padaugėjus eismo įvykių Klaipėdos mieste, prevenciškai siekiant užtikrinti saugų eismą, 2015 m. planuojama įrengti papildomus 2 greičio matuoklius gatvėse, kur intensyviausias automobilių eismas, dažni leistino greičio viršijimo faktai bei yra reali rizika eismo įvykiams.

**2.6. Sąlygų ugdyti sveiką gyvenseną bei tenkinti poreikį sportui, menui ir kultūrai sudarymas.**

Remiantis Klaipėdos miesto visuomenės sveikatos biuro 2012 m. atliktų tyrimų duomenimis, 33,1 proc. klaipėdiečių turi antsvorio problemų, 13,3 proc. klaipėdiečių yra nutukę, o visai nesimankštinančių gyventojų dalis sudaro 45,5 proc.

Savivaldybės duomenimis, Klaipėdos mieste 2013 m. organizuotai sportavo apie 8,1 proc. gyventojų, savarankiškai sportuoja ir mankštinasi apie 20 proc. miesto gyventojų. Palyginti, Europos Sąjungos miestuose organizuotai sportuoja vidutiniškai 17,3 proc., savarankiškai – 30–50 proc. gyventojų.

Netaisyklinga mityba ir mažas fizinis krūvis lemia rimtas sveikatos problemas. Ypač didelį nerimą kelia vaikų sveikatos būklė – Klaipėdos miesto visuomenės sveikatos biuro duomenimis, tik 10,4 proc. miesto moksleivių yra visiškai sveiki.

Siekdama paskatinti kuo daugiau miestiečių būti fiziškai aktyviais ir gyventi sveikai, savivaldybė ir jos įstaigos organizuoja įvairius sveikatingumo ir sporto renginius, mankštas. Nuo 2014 m., norint pritraukti daugiau vaikų ir jaunimo sportuoti, buvo įdiegta sportuojančio vaiko krepšelio sistema, 2015–2017 m. kasmet sportuoti pritraukti apie 1600 vaikų.

Ne mažiau svarbi yra ir sporto bazių plėtra. 2015–2020 m. numatoma įgyvendinti svarbius sporto srities investicinius projektus: pastatyti Klaipėdos miesto baseiną (50 m) su sveikatingumo centru; pertvarkyti futbolo sporto mokyklos ir buvusio baseino pastatus (Paryžiaus Komunos g. 16A) įkuriant sporto paslaugų kompleksą, skirtą įvairioms amžiaus grupėms; rekonstruoti Irklavimo sporto bazę (Gluosnių skg. 8) bei sporto sveikatingumo kompleksą Smiltynėje (Smiltynės g. 13). 2015 m. bus rengiama techninė dokumentacija išvardytiems projektams, 2016–2017 m. vykdomi statybos darbai. Siekiant pagerinti pietinės miesto dalies gyventojams sąlygas sportuoti, prie „Pajūrio“ pagrindinės mokyklos esančiame stadione bus įrengta dirbtinės žolės danga futbolo treniruotėms vykdyti.

2015 m. numatoma skirti didesnį dėmesį kultūros renginių finansavimui: bus surengtas Žiemos festivalio renginių ciklas, paminėtos svarbios miestui datos. Taip pat bus skirtos papildomos lėšos jaunimo teatrinės veiklos programų rėmimui. Siekiant sudaryti palankias sąlygas kultūrinių ir kūrybinių industrijų veiklai bus vykdoma kūrybinių verslų inkubatoriaus – Kultūros fabriko veiklų programos įgyvendinimas. Taip pat, siekiant įgyvendinti strateginio plėtros plano nuostatas, bus remiami jūrinio paveldo tyrimai, remiami jūrinio tapatumo stiprinimo projektai bei skatinamas jūrinių objektų ir simbolių panaudojimas turizmo tikslams.

**3. Miesto patrauklumo investicijoms ir verslui didinimas:**

**3.1. Investicijų pritraukimas ir naujų darbo vietų kūrimas.**

Verslumas ir smulkiosios ir vidutinės įmonės yra visuotinai pripažįstami ekonominės ir socialinės plėtros varikliu, o jų plėtra – būtina užimtumo ir konkurencingumo augimo prielaida. Gyventojų verslumo lygį atskleidžia veikiančių mažų ir vidutinių įmonių skaičius, tenkantis 1000‑iui gyventojų. Europos Sąjungos šalyse 1000-iui gyventojų tenka 50–60 įmonių. 2013 m. Klaipėdos mieste 1000-iui gyventojų vidutiniškai teko 30,5 veikiančios mažos ir vidutinės įmonės, tai gerokai aukštesnė rodiklio reikšmė nei šalies vidurkis (22 veikiančios mažos ir vidutinės įmonės 1000-iui gyventojų). Kitas rodiklis, rodantis gyventojų verslumo lygį, yra išduotų verslo liudijimų skaičius 1000-iui gyventojų. 2013 m. šis rodiklis Klaipėdos mieste sudarė 15,5, 2014 m. rodiklio reikšmė augo, nes Klaipėdos miesto savivaldybės tarybai kai kurioms veikloms, vykdomoms pagal verslo liudijimą, nustatė minimalų – 1 Lt mokestį per metus.

Siekiant skatinti verslumą, 2015–2017 m. numatoma vykdyti mokinių ir jaunimo verslumo ugdymo projektus, remti mažas ir vidutines įmones, besikuriančias kūrybinių verslų inkubatoriuje Kultūros fabrike.

Miesto ekonominio vystymosi tempus dažniausiai lemia investicijos, kurios yra svarbus kapitalo, darbo vietų kūrimo, eksporto didinimo ir naujų žinių (tiek vadybinių, tiek technologinių) įdiegimo šaltinis. Statant naujas įmones, diegiant pažangias technologijas pramonėje, investuojant į inovacijas, į urbanistinę ir socialinę infrastruktūrą, gyvenimo lygis kyla, didėja pajamos, sukuriama daugiau bendrojo vidaus produkto (BVP), gerėja prekių ir paslaugų kokybė. Kiekvienai savivaldybei aktualu pritraukti investicijų, nes investuotojai sukuria naujas darbo vietas. Vertinant šalies mastu, Klaipėdos miesto situacija investicijų pritraukimo atžvilgiu nėra prasta. Tiesioginės užsienio investicijos (TUI) Klaipėdos miesto savivaldybėje 2007–2012 m. laikotarpiu augo palyginti sparčiai – augimas sudarė apie 30 proc. 2013 m. TUI Klaipėdos mieste sudarė 15,6 tūkst. Lt vienam gyventojui, materialinės investicijos 2012 m. Klaipėdos mieste sudarė 7,17 tūkst. Lt, vienam gyventojui. Siekiant pritraukti daugiau investicijų, 2015–2017 m. planuojama parengti efektyvias rinkodaros priemones, didinti miesto pasiekiamumą įvairiomis transporto rūšimis (visų pirma – oro transportu).

**3.2. Turistų traukos objektų formavimas.**

2014 m. į Klaipėdą atvykstančių turistų skaičius buvo apie 10 % didesnis nei 2013 m. Remiantis VšĮ Klaipėdos turizmo ir kultūros informacijos centro informacija, daugiausia svečių sulaukta iš Vokietijos (40,79 %), Lietuvos (9,67 %), Rusijos (5,85 %), JAV (5,29 %), Didžiosios Britanijos (4,99 %), Lenkijos (4,74 %), Latvijos (4,39 %), Italijos (3,75 %), Ispanijos (2,88 %), Šveicarijos (1,31 %).

Svarbus rodiklis, nusakantis turizmo tendencijas, yra apgyvendinimo įstaigų užimtumas. Remiantis Statistikos departamento prie Lietuvos Respublikos Vyriausybės duomenimis, 2013 m. Klaipėdos mieste veikiančių viešbučių ir motelių numerių užimtumas sudarė 48,7 proc. (vidutiniškai per metus).

Klaipėdos miestas gali tapti išskirtiniu turistiniu traukos centru, tačiau visų pirma būtinos investicijos į infrastruktūros sutvarkymą, naujas patrauklias paslaugas, informacijos apie turizmo paslaugas sklaidą.

Vertinant esamą turistinę aplinką ir turizmo plėtros tendencijas, turizmo srityje planuojama toliau tobulinti viešąją turizmo infrastruktūrą – investuoti į Klaipėdos piliavietės sutvarkymą, Danės upės ir jos pakrančių pritaikymą turizmui, paplūdimių infrastruktūrą.

Labai svarbu yra ne tik kurti ir tobulinti turizmo infrastruktūrą, bet ir organizuoti renginius, turistinius maršrutus, kultūrines veiklas, pritraukiančias turistus. 2015 m. Klaipėdoje planuojami du stambūs jūrinės kultūros renginiai – regata „The Tall Ships Races“ bei regata „Baltic Sail“. 2017 m. Klaipėda taps regatos „The Tall Ships Races“ finaliniu uostu. Šie atraktyvūs renginiai paprastai sutraukia didelius turistų srautus. 2015–2016 m. planuojama kurti naujus ir tobulinti esamus kultūrinio turizmo maršrutus – vėtrungių, švyturių, vargonų, karalienės Luizės keliо, kurie būtų patrauklūs ir miesto svečiams, ir miestiečiams.

**KLAIPĖDOS MIESTO SAVIVALDYBĖS**

**STRATEGINIAI TIKSLAI IR EFEKTO KRITERIJAI**

|  |  |  |
| --- | --- | --- |
| **01 STRATEGINIS TIKSLAS – didinti miesto konkurencingumą, kryptingai vystant infrastruktūrą ir sudarant palankias sąlygas verslui** | | |
| Kodas | Įgyvendinant šį strateginį tikslą, vykdomos programos: | |
| **01** | **Miesto urbanistinio planavimo programa** | |
| **02** | **Subalansuoto turizmo skatinimo ir vystymo programa** | |
| **03** | **Savivaldybės valdymo programa** | |
| **04** | **Smulkiojo ir vidutinio verslo rėmimo programa** | |
| **Efekto kriterijai:**  **E-01-01 Verslumo lygis (SVV įmonių skaičius, tenkantis 1000-iui gyventojų) - > 30**  Duomenų šaltinis: Statistikos departamentas prie Lietuvos Respublikos Vyriausybės, 2014 m.  **E-01-02 Vidutinis registruotų bedarbių procentas nuo darbingo amžiaus gyventojų (%) <8%**  Duomenų šaltinis: Lietuvos darbo birža, 2014 m. | | |
| **02 STRATEGINIS TIKSLAS – kurti mieste patrauklią, švarią ir saugią gyvenamąją aplinką** | | |
| Kodas | | Įgyvendinant šį strateginį tikslą, vykdomos programos: |
| **05** | | **Aplinkos apsaugos programa** |
| **06** | | **Susisiekimo sistemos priežiūros ir plėtros programa** |
| **07** | | **Miesto infrastruktūros objektų priežiūros ir modernizavimo programa** |
| **Efekto kriterijai:**  **E-02-01 Aplinkos oro kokybė, neviršijanti didžiausių leistinų koncentracijų** (**DLK<1)**  Duomenų šaltinis: Lietuvos aplinkos apsaugos agentūra, portalas www.gamta.lt, 2014 m.  **E-02-02 Avaringumo lygis (kelių eismo įvykių skaičius 100 000 gyv.) <140**  Duomenų šaltinis: Statistikos departamentas prie Lietuvos Respublikos Vyriausybės, 2014 m. | | |
| **03 STRATEGINIS TIKSLAS – užtikrinti gyventojams aukštą švietimo, kultūros, socialinių, sporto ir sveikatos apsaugos paslaugų kokybę ir prieinamumą** | | |
| Kodas | | Įgyvendinant šį strateginį tikslą vykdomos programos: |
| **08** | | **Miesto kultūrinio savitumo puoselėjimo bei kultūrinių paslaugų gerinimo programa** |
| **09** | | **Jaunimo politikos plėtros programa** |
| **10** | | **Ugdymo proceso užtikrinimo programa** |
| **11** | | **Kūno kultūros ir sporto plėtros programa** |
| **12** | | **Socialinės atskirties mažinimo programa** |
| **13** | | **Sveikatos apsaugos programa** |
| **Efekto kriterijai:**  **E-03-01 Gyventojų skaičiaus pokytis <0%**  Duomenų šaltinis: Statistikos departamentas prie Lietuvos Respublikos Vyriausybės, 2014 m.  **E-03-02 Atitiktis valstybės mastu nustatytiems aprūpinimo socialinėmis paslaugomis normatyvams –100 %**  Duomenų šaltinis: Klaipėdos miesto savivaldybės administracijos Socialinių reikalų departamentas, 2014 m | | |

PRIDEDAMA:

2015–2017 metų programų tikslų, uždavinių, priemonių, priemonių išlaidų ir produktų vertinimo kriterijų suvestinė (13 programų).

Priedas.Klaipėdos miesto savivaldybės tarybos patvirtintų strateginio planavimo dokumentų klasifikatorius.

–––––––––––––––––––––––––––––

1. Lietuvos laisvosios rinkos instituto tyrimas „Lietuvos savivaldybių indeksas 2013“, Vilnius, 2013 m. [↑](#footnote-ref-1)
2. Vidaus reikalų ministerijos Viešojo valdymo politikos departamento Vietos savivaldos politikos skyriaus atliktas Savivaldybių veiklos tyrimas 2012. [↑](#footnote-ref-2)
3. Klaipėdos miesto bendrojo plano stebėsenos ataskaita, rengėjai – UAB „Sweco“ ir SĮ „Kauno planas“, 2014 m. [↑](#footnote-ref-3)